
Prolog

Marmorfoajén, Dramaten. Oktober 2019

Det nærmer seg midnatt. De siste publikummerne har forlatt de majestetiske lokalene ved Nybroplan, gjenklangen av de siste fottrinnene er borte. Skuespillerne har gått hjem etter å ha spilt sine roller. Nå er det natt og hvile.

Bordene og bardiskene i Marmorfoajén er tørket av, det fiskebeinsmønstrede parkettgulvet er bonet, rommet er svakt opplyst av lamper formet som teatermasker. Gjenskinnet fra gullornamentene gir den lyse carraramarmoren et rosa skjær. De sceniske veggmaleriene skimtes i halvmørket, men ingen står med hodet bakover og glaner opp mot Carl Larssons fresko i taket. Rommets størrelse og overdådighet bidrar til å fremheve stillheten. Som om noe lå og ventet.

Marmorfoajén. Den er allerede et begrep. Snart skal den bli et symbol. På hva? Det er opp til hver og en. Vanskelig å se for seg at det her skal oppføres et drama mer blodig enn det som noensinne har vært fremført på scenen. Marmorfoajén kommer til å bli nevnt sammen med Bataclan, Nice og Utøya.

Men ikke ennå. Nå er det natt og stillhet. Alt holder pusten og venter på at skjebnen skal innfinne seg. I dag, i morgen, om en uke? Helt uforutsigbart. Fram kommer det alltid.


Kapittel én

«Å, stakkars Yorick! Hvor er nå ditt spotske vidd?»

Den unge mannen på scenen er kledd i en fotsid lærfrakk. I ørene henger det store ringer og en krystallpiercing glitrer på hans ene nesevinge. Han løfter et gulnet kranium i høyde med sitt eget hode, ser inn i dets ikke-eksisterende øyne og fremsier sin berømte monolog.

 

Kim Ribbing lente seg mot Julia Malmros og hvisket: «Er det ikke her han sier å være eller ikke være?»

«Nei», hvisket Julia tilbake. «Det er tidligere. Eller senere, som det ser ut til å være i denne oppsetningen.»

«Hysj» hvisket en eldre mann fra raden bak, og Julia gjorde en unnskyldende gest.

Til tross for at de befant seg i salen til Stora scenen på Dramaten, var det en «dekonstruert» versjon av Hamlet de ble servert. Kim hadde aldri sett en teaterforestilling, og Julia hadde trodd at en oppsetning av det mest klassiske av alle dramatiske verk på den tradisjonsrike nasjonalscenen var et perfekt sted å starte. Så feil kan man ta.

Ikke før de hadde satt seg til rette, leste hun i programmet at dette var en eksperimentell oppsetning av en dansk instruktør. Mannen hadde med tusjpenn nummerert tjueen griser, en for hver scene, og deretter satt opp spillelisten etter den rekkefølgen de kommer ut av bingen. Et tematisk grep om de svinerier som foregikk på Helsingør slott.

Grisekronologien gjorde stykket mer eller mindre ubegripelig. For eksempel var Hamlet allerede død i tredje scene, og hans fars spøkelse hadde ennå ikke vist seg. Da det nærmet seg pause, var Hamlet vitne til at de gravde Ophelias grav til tross for at jenta fortsatt var i live.

Hamlet gikk av scenen og teppet gikk ned. Spredt applaus hørtes og en av de som applauderte, var Kim. Julia så overrasket på ham og spurte: «Liker du det?»

«Ja. Hvorfor skulle jeg ikke gjøre det?»

«Det er jo ikke så lett å følge med. Hvis man ikke kan det.»

«Hva så? Det er vel sånn med livet også. Hva syns du?»

Julia tenkte tilbake på det maltrakterte hendelsesforløpet hun hadde vært vitne til i nesten to timer. Hun kjente stykket rimelig godt og det var noe forfriskende i måten scenene fremsto i et nytt lys når de ble spilt i en tilsynelatende tilfeldig rekkefølge.

«Jo da», svarte hun. «Det har noe for seg. Når jeg tenker meg om.»

«Bra. Hva skjer nå?»

«Nå er det pause. Da går man ut og drikker noe.»

«Hvem er pausen beregnet på? Skuespillerne eller oss?»

«Det har jeg aldri tenkt på. Oss, vil jeg tro.»

«Okay.»

Kim manøvrerte seg langs benkeraden. Julia ble stående et øyeblikk og betrakte det lange, svarte håret hans som bølget nedover ryggen på en vinrød poloskjorte. Hun kunne vanskelig si at hun hadde vent seg til ham, og fortsatt ble hun iblant tatt på sengen av hans kombinasjon av naivitet og dypsindighet.

I tillegg til å introdusere Kim for teaterets verden, hadde Julias forslag om Hamlet vært en del av hennes håp om å normalisere forholdet deres. Sommeren hadde forløpt mildt sagt kaotisk og de hadde aldri fått anledning til å lande i noe … normalt. Nå var det midten av oktober, og i mangel av personlig dramatikk fikk man oppsøke den på annet hold. For eksempel på Dramaten.

Julia gikk ut av benkeraden og beveget seg sammen med Kim og mesteparten av publikum mot Marmorfoajén. Av de kommentarene hun overhørte, kom det fram at det var høyst delte meninger om oppsetningen. Noen satte kursen mot garderoben, mens andre sa ting som «Nyskapende», «Omveltende» og «Jævla mindfuck, altså».

Kim gikk fram til den overbefolkede baren for å kjøpe noe å drikke, mens Julia så seg om etter en plass ved et av ståbordene. To øyne møtte hennes, og hun stivnet. Så tok hun seg sammen og gikk fram til det umake paret som sto med hvert sitt glass hvitvin i hendene.

«Hei Jonny», sa Julia og vinket forsiktig med fingrene. Hennes fraskilte mann Jonny Munther var minst tretti centimeter høyere enn den nette kvinnen ved siden av ham. «Det var da pussig å møte deg her.»

I løpet av deres drøyt tjue år lange samliv hadde Jonny aldri foreslått et teaterbesøk, og hvis Julia gjorde det, kom det alltid noe i veien. De forestillingene hun hadde sett, hadde vært med venninner, eller alene. Kino var det lengste Jonny hadde kunnet strekke seg til, og selv det var sjelden.

«Hei på deg, du», sa Jonny motvillig og kikket ned på kvinnen ved hans side. Munnen hans åpnet og lukket seg som om han var usikker på hvordan hun skulle presenteres. Før han fikk bestemt seg, tok kvinnen et steg mot Julia og rakte fram hånden.

«Hei. Moa. Moa Malmberg.»

Hånden hennes var liten, men grepet var tørt og fast mens hun så på Julia med et stødig blikk. Av en eller annen grunn fikk Julia det for seg at hun drev med keramikk, så henne sitte ved en dreieskive og skulpturere former av leiren.

«Hei, hei, Julia her», sa Julia. «Malmros. Mye malm her.»

«Ja, jeg vet», sa Moa. «Jeg har … fått høre litt.»

Jonny lot blikket gli opp mot det overveldende takmaleriet innrammet i den vakre stukkaturen, og Julia kunne gjette seg til innholdet i hva Moa hadde fått høre litt om.

Det ble stille rundt bordet til Jonny senket blikket igjen og sa: «Og du er tilbake i sadelen, har jeg hørt.»

Selv om Julia ikke ville uttrykt det på den måten, så stemte det at hun var i tjeneste igjen. Etter å ha strevd og slitt med dårlige og enda verre ideer til neste bok, hadde Julia til slutt gitt opp og gått tilbake i tjeneste som kriminalinspektør. Tanken var å jobbe et år eller maksimalt to, for å gjenopplive følelsen med å jobbe i felt før hun kunne falle tilbake på forfatterskapet.

Det manglet ikke på sarkasmer fra kollegaene når det gjaldt bøkene hennes, og de ble ikke færre etter at serien om Åsa Fors begynte på TV4 to uker tidligere. Til Julias store overraskelse hadde den i hennes øyne overromantiserte serien blitt ganske godt mottatt av kritikerne og raskt funnet sitt publikum. Den var kanalens tredje mest sette, etter Skal vi danse og Idol.

Fleipingen taklet Julia uten problemer, og hun kom raskt inn i rutinene og arbeidsfellesskapet, hadde allerede bidratt til å få reist tiltale mot to personer for noe politiet trodde var et rovmord, men som viste seg å være del av et gjengoppgjør. Omfanget av den gjengrelaterte kriminaliteten var den største forandringen fra da hun sist var i tjeneste, og hun hadde fortsatt mye å sette seg inn i. Personer, territorier og virksomheter.

Jonny så seg rundt i rommet før han spurte: «Har du med deg kjæresten din også?»

Jonny hadde vært ille berørt av Julia og Kims forhold fra første dag, og det hadde ikke blitt bedre etter historien med Martin Rudbeck. Så vidt Julia visste, var Jonny fortsatt overbevist om at det var Kim som hadde bortført og myrdet legen, for så å få liket til å forsvinne sporløst. Bortsett fra selve drapet så hadde han jo rett, men det var ikke noe Julia noensinne hadde tenkt å diskutere. Hun var usikker på hva Jonny trodde om hennes egen rolle i hendelsen.

Som om hun ikke hadde oppfattet Jonnys insinuerende tone, sa Julia: «Han henter noe å drikke. Hva syns dere om stykket?»

Julia visste ikke noe om forholdet mellom Jonny og denne Moa, men blikket Jonny ga denne kvinnen, tydet på at det dreide seg om noe mer enn bare vennskap. Dessuten hadde Jonny aldri hatt noen kvinnelige venner, knapt noen mannlige heller.

«Jo da», sa Moa. «det er … interessant.»

«Det er vel det man pleier å si når man misliker noe?»

«Nei, jeg mener det faktisk. Det er interessant. Det får meg til å se skikkelsen Hamlet på en ny måte. Som en person frakoblet sitt eget liv.»

Smilet som gled over Jonnys lepper, hadde et tydelig preg av skadefryd, av typen der fikk du, som om det var han selv som hadde prestert denne analytiske perlen. Julia klarte ikke å skjule irritasjonen i stemmen da hun spurte: «Og du da, Jonny? Hva syns du?»

«Jo da», sa Jonny og knøt armene over brystet. «Så forresten første episode av denne serien din. Ja, ja.»

Armene over brystet, benyttelsen av «denne», det faktum at han bare hadde sett den første episoden uten å bry seg om fortsettelsen, og det å avslutte med et nedlatende «Ja, ja». Det var bemerkelsesverdig hvor mye passiv aggressivitet man kunne uttrykke i en eneste setning.

«Hvor mange episoder blir det?» spurte Moa.

Julia skulle til å svare da Jonnys ansikt falt sammen som om han skulle ha fått en ørefik, og aggressiviteten som lyste i øynene hans var alt annet enn passiv. Kim kom fram til bordet, satte fra seg to champagneglass og sa: «Visste ikke hva du ville ha, så det ble det her.»

«Det er helt fint», sa Julia.

«Du verden», sa Jonny. «Her skal det sannelig feires.»

«Å, hei», sa Kim som om han først nå fikk øye på Jonny Munther, hvilket Julia ikke trodde var tilfelle. Han strakte fram hånden mot Moa og sa: «Hei, Kim Ribbing.»

«Ja, jeg vet», svarte Moa med et anstrengt smil. «Det var jeg som løftet fingeravtrykkene dine fra passet og mobiltelefonen.»

«Nå var det jo ikke mine avtrykk», sa Kim. «Men greit.»

De sterkeste indisiene mot Kim i saken om Martin Rudbeck var de fingeravtrykkene han hadde etterlatt på de nevnte gjenstandene da han sendte dem av sted til Thailand. I avhør hadde han nektet enhver kjennskap til saken, og da det ikke med hundre prosent sikkerhet kunne bevises at det var hans avtrykk, hadde politiadvokaten henlagt saken.

Det eneste som kunne påvises, var at Kim eventuelt ved et eller annet tidspunkt hadde vært i kontakt med passet og mobilen. Resten var ren spekulasjon.

Julia gransket Moa med ny interesse. Denne damen var altså rettsmedisiner, hvilket jo kunne forklare hvordan hun og Jonny hadde truffet hverandre. Dreieskiven forsvant og ble erstattet av et mikroskop. Også det virket passende. Blikket til Moa var våkent og intelligent, og hun så ut som noen Julia kunne omgås, bortsett fra at hun selvsagt aldri ville gjøre det.

Jonny strammet leppene på en måte som Julia visste betydde at det var noe som var på vei ut. Nå kom det. Jonny slo knokene i bordet før han pekte på Kim og sa: «Jeg har sagt det før og jeg sier det igjen. Jeg vet at det var deg.»

Kim tok en slurk av champagnen og Julia la merke til at han skalv litt på hånden idet han satte ned glasset og sa: «Ja. Du sier det.»

«Det jeg ikke skjønner», fortsatte Jonny mens kinnene hans ble stadig rødere, «er hvor du gjorde av liket. Hva var det du gjorde?»

«Jammen det vet du jo», sa Kim og gjorde en magisk gest med hånden. «Jeg forvandlet det til et rådyr.»

Blikket til Jonny Munther mørknet på en måte som antydet at dette kunne føre til håndgripeligheter. Selv Moa lot til å kjenne Jonny godt nok til å legge en beroligende hånd på armen hans og klemme til. Julia kjente et sug i magen. Sto hun virkelig her, i denne situasjonen, og var sjalu?

Skydekket i blikket til Jonny letnet litt. Idet han åpnet munnen for å si noe, lød den første innringingen. Kim og Julia tømte glassene sine. Før de gikk inn i salen, nikket Julia til Moa og sa: «Hyggelig å treffes.»

«I lige måde», svarte Moa og avsluttet med noe som sa at hun hadde samme innstilling som Jonny. «Kanskje ses vi igjen.»

Julia smilte anstrengt, som om Moa bare hadde ment fremtidige kollegiale samarbeider. På vei ut av Marmorfoajén, kikket Julia på Kim som ikke fortrakk en mine som kunne avsløre hva han følte Etter Rudbecks «forsvinning» hadde de knapt snakket om saken i det hele tatt, fordi Kim nektet. Tydeligvis ville det fortsette sånn.

I slutten av august hadde Astrid Helander begynt i niende, og det ble lengre mellom overnattingene i rommet hennes hos Kim av den grunn at det tok tre kvarter å komme seg til skolen fra Gärdet. Hun pleide å være der en del i helgene, men også det hadde avtatt etter at hun hadde fått nye omgangsvenner.

Hvis noen hadde fortalt henne noen måneder tidligere at hun skulle komme til å tilbringe en hel del tid med Algot Mörner, ville hun bare ha ristet på hodet. Algot hadde riktignok vært snill, men altfor veik eller rett og slett kjedelig. Ikke hennes type. Men det hadde skjedd noe etter at de begynte i niende, og Astrid antok at det hadde sammenheng med bueskytingen.

Algot hadde begynt i en bueskytterklubb, og det viste seg at han hadde et talent. Selv trodde han at det hadde en sammenheng med hans intense PUBG-spilling, men Astrid var skeptisk. Datamus og bueskyting hadde lite til felles. Uansett hadde han vokst med suksessen og de nye kameratene. Dessuten hadde hans fysiske holdning endret seg av å stå oppreist med en bue i stedet for å sitte bøyd over et tastatur.

Legg så til at et barnslig lubbent uttrykk var på vei til å forsvinne fra ansiktet hans, og alt i alt kunne Algot Mörner – ufattelig nok – gå for å være pen. Akkurat det var mindre viktig for Astrid enn det faktum at noe hundeliknende som hun hadde irritert seg over, var så godt som borte. Man kunne omgås Algot uten å få fnatt.

Også Ester, nykomlingen i klassen. Sammen med mor, far og en lillebror hadde hun flyttet fra Norrtälje til Stockholm og raskt etablert seg som en fremmed fugl hvis fjærdrakt og oppførsel man ikke kunne unngå å bli nysgjerrig på.

Ester Ozola hadde regnbuefarget hår og neglelakk med glitter i. Hun kledde seg i løst hengende plagg, gjerne i sterke farger, hadde platåjoggesko med ti centimeter såle. Sølvring i nesen og symbolet til Extinction Rebellion tatovert på høyre underarm. Ja, hun hadde fått tillatelse av foreldrene. Hun hadde kunnet være en typisk manic pixie dream girl, hadde det ikke vært for det nedlatende eller rett og slett foraktfulle uttrykket i øynene hennes. Astrid likte henne umiddelbart.

Allerede i den første lunsjpausen gikk Astrid fram til Ester, som satt alene ved et bord, og sa: «Hei, Jeg må bare si at … Ester Ozola. Tror det er det kuleste navnet jeg har hørt noen gang. Hvordan får man noe sånt?»

Ester løftet et kullsvart øyebryn og målte Astrid ovenfra og ned. I anledning skolestarten hadde Astrid på seg en tynn jakke av syntetskinn over den Santa Muerte-T-skjorten hun hadde erobret fra Kim som takk for utførte tjenester. Ester blunket utstudert langsomt og sa: «Fant det på Finn.»

«Okay» svarte Astrid. «La meg gjette. Du og selgeren skulle møtes på en T-banestasjon, og så stakk han av før du hadde fått hele navnet?»

Ester flirte og gjorde en gest mot stolen på den andre siden av bordet. «Slå deg ned hvis du vil.» Da Astrid hadde satt ned glasset og tallerkenen og satt seg, sa Ester: «Det er litauisk. Farfaren min flyktet til Sverige på førtitallet. Hva med deg? Hva heter du?»

«Astrid. Helander. Ingen historie bak det, så vidt jeg vet.» Astrid nikket mot linseburgerne på Esters tallerken og tranebærsaften i glasset, et måltid identisk med hennes eget. «Er du også veganer?»

«Mm-hm. Blant annet.»

«Hva er du for noe annet da?»

Allerede i løpet av denne første samtalen fikk Astrid vite at Ester var engasjert i den mer radikale delen av miljøbevegelsen som blant andre innbefattet Extinction Rebellion, at hun hadde mål om å bli lege, hørte på klassisk musikk eller New Order og var biseksuell. Astrid fortalte om sitt engasjement for dyrenes rettigheter og at hun bodde sammen med en eldre fyr uten at de var kjærester. Hun nevnte ikke sin eventuelle seksualitet siden hun fortsatt ikke var helt sikker.

Da de hadde spist ferdig, kunne Astrid ikke la være å spørre: «Så du har liksom vært sammen med både gutter og jenter?»

Ester smilte og ristet på hodet: «Jeg har aldri vært sammen med noen, på den måten. Men jeg vet hva jeg vil.»

Ester visste tydeligvis litt av hvert. Hun hadde lest mange flere bøker enn Astrid og var oppdatert på nyheter, særlig innen politikk. Hun hatet Sannsvenskene av hele sitt hjerte, og så fort de ble nevnt, begynte underleppen hennes å skjelve av vrede. Hun inspirerte Astrid til å bli et bedre menneske, eller i hvert fall et mer engasjert menneske.

Til forskjell fra Astrid og hennes demonstrasjoner med de teite papirhattene, hadde Ester ved et par tilfeller deltatt i direkte aksjoner for miljøet. Den mest oppsiktsvekkende hadde vært mot Shell-stasjonen ved Norrtäljevägen.

Iført finlandshetter på grunn av bensinstasjonens overvåkningskameraer, hadde Ester og hennes meningsfeller brukt et stjålet bankkort til å kjøpe tjue liter bensin som de lot renne ut på bakken før de tente på og sprang av sted.

«Så enkelt», hadde Ester sagt og trukket på skuldrene. «Merkelig at det ikke gjøres oftere.»

«Men hva skjedde? spurte Astrid. «Smalt det?»

«Næh», svarte Ester. «Så det med å ikke røyke på bensinstasjoner er nok litt overdrevet.»

Vennskapet ble tettere knyttet i de følgende ukene og månedene. Da Astrid til slutt fortalte hva som hadde skjedd med foreldrene hennes, fikk hun for første gang se Ester gråte.

Hvis man kan tillates å bruke et sånt uttrykk, så elsket Astrid måten hun gjorde det på.

Mens Astrid fortalte om hendelsen på midtsommeraften, hvordan foreldrene hennes ble meiet ned foran øynene hennes, ga ikke Ester ifra seg noen utrop av medfølelse, eller kastet seg om halsen hennes for å trøste. Nei, hun satt bare helt stille og så på Astrid mens øynene hennes fyltes med tårer som rant nedover kinnene. I over ett minutt satt hun sånn, før hun forsiktig tok hånden til Astrid og kysset henne på håndbaken. Det var i det øyeblikket Astrid begynte å lure på om hun var forelsket.

Det var bare ett problem, og det var Algot 2.0, den oppdaterte versjonen av Algot Mörner som det nå faktisk var morsomt å være sammen med. Det ville være en overdrivelse å si at han og Ester avskydde hverandre, men det var ikke langt unna. Algot mislikte Esters overlegne holdning og sarkasmer, var rett og slett litt redd for henne, og kalte henne en gang for «Skrekken fra Litauen». Selvsagt ikke i Esters nærvær.

Ester syntes Algot var fjollete, barnslig og litt treg i nøtta. Hun var helt uinteressert i hans bedrifter i dataspillverdenen, ga bare noen få øre for bueskytingen hans og kalte ham «Lille Robin Hood», fremfor alt i hans nærvær. Merkelig nok hendte det stadig vekk at de var sammen alle tre. I tillegg til den felles animositeten, hadde Ester en sadistisk side som ble tilfredsstilt av å overkjøre Algot verbalt på alle måter. Algot hadde et tilsvarende anstrøk av masochisme som sugde til seg ondskapen hennes og den milde skrekken han følte i hennes nærvær. En S/M-matching av olympiske proporsjoner. Dessuten ville jo begge være sammen med Astrid.

Utover i oktober, når denne historien begynner, hadde Astrid begynt å lure på om hun faktisk var involvert i det New Order kaller en bizarre love triangle. Ja, hun hadde begynt å høre på dem.

«Hm. Høres veldig pinne-i-ræva ut, etter min mening. Har nok ikke tid igjen til den slags.»

Etter at Irma Ryding hadde kommentert den Hamlet-oppsetningen som Julia hadde beskrevet, blåste hun ut en sky av sigarillorøyk mot restaurantterrassens varmelampe. Røykeforbudet på uteserveringer hadde blitt innført drøyt tre måneder tidligere, men Irma plasserte loven i kategorien «hysteri» og ikke noe man behøvde å ta hensyn til, særlig ikke når man snart skulle dø.

Irmas evige gnål om sin nært forestående bortgang hadde avtatt etter at hoften hennes hadde bedret seg. Hun trengte ikke lenger å røyke marihuana for å kunne komme seg ned trappene, men døden var fortsatt et yndlingstema. Julia hadde sluttet å bite på kroken og be henne ikke å snakke om det. I stedet skiftet hun bare samtaleemne.

«Men det fungerte faktisk», sa Julia. «Krever kanskje at det er et velkjent stykke, men man opplever ting annerledes. Hvordan Hamlet fremstår som …» Hun nølte, men bestemte seg for likevel å bruke Moa Malmbergs formulering: «frakoblet sitt eget liv».

«Hm, hm», sa Irma. «Skal du begynne å bli blærete også nå?»

Julia slo ut med hendene. «Herregud, Irma. Du snakker med forfatteren av Åsa Fors – mykt stål, nummer tre etter Skal vi danse og Idol!»

Irma myste på Julia gjennom røyken og sa: «Ja, du har visst nevnt det. En gang eller to. Hadde jeg ikke visst bedre, kunne jeg trodd at du faktisk var litt stolt.»

Julia rødmet. Hun forsøkte alltid å anlegge en ironisk tone når hun omtalte sitt skaperverk i tredje person, men hun nevnte den gjerne, og Irma hadde en egen evne til å gjennomskue henne. Julia trakk på skuldrene og sa: «Det er jo kult at folk ser på, da.»

«På noe som du selv syns er noe dritt?»

«Det er vel ikke så dårlig.»

«Her snur vi kappen etter vinden. For noen måneder siden var det en helt annen låt i pipa.»

Julia hvilte pannen i hendene og sa: «Irma, må du alltid være så nådeløs?»

«Det er vel det du trenger meg til, er det ikke?» Da Julia skar en grimase og tok sats for å komme med en innvending, sveipet Irma hånden gjennom luften som om hun tørket av en tavle og sa: «Nok om det. Hvordan går det på jobben, da?»

Julia fortalte om hvordan kriminaliteten hadde endret seg siden hennes forrige yrkesaktive periode innen ordensmakten. Mens man den gang hadde et antall mer eller mindre definerte monstre å bekjempe, så følte hun nå at det dreide seg om en eneste, mangehodet Hydra der det vokste ut to nye hoder når ett ble hugget av.

«Jeg vet at det er en klisjé», sa Julia. «Men jeg er ikke så kreativ om dagen.»

«Så det blir ikke noe skriving?»

«Herregud, nei. Hodet er fullt av alt mulig annet. Og selv om jeg kunne …» Julia ristet på hodet. «I forhold til de tilstandene vi har i dag, så føles det som om alt jeg skrev allerede var utdatert.»

Irma smilte. «Men på tredjeplass.»

«Det er underholdning.»

En hul dunkelyd hørtes bak dem. På innsiden av det store vinduet i restauranten sto en servitør som slo neven i glasset og gestikulerte mot Irma at det var forbudt å røyke. Irma smilte til ham, hevet sigarilloen som til en skål, tok et siste trekk og knuste stumpen under skosålen. Hun løftet sitt nesten tomme vinglass, sukket og sa: «Snart er dette forbudt også. Da gjenstår bare virkeligheten. Og det altomfattende, grusomme helsevesenet.»

«Skål for det», sa Julia og slo sitt glass mot Irmas. Da Irma hadde tømt i seg den siste slanten, sa hun: «Husker du at vi snakket om å skrive noe sammen?»

«Som jeg sa …»

«La meg snakke ferdig. Da syns jeg i så fall at vi skal gjøre det stikk motsatte.»

«Av hva?

«Av realiteten. Det du snakket om. Skrive noe ekstremt utdatert. Ingen kobling til den nåværende situasjonen, ikke engang utvidet virkelighet, hvis du husker.»

«Jo, takk, jeg husker», sa Julia og himlet med øynene. «Men hva skulle nå det være for noe?»

Irma smattet og vendte seg mot vinduet, der servitøren fortsatt sto og stirret på henne. Hun løftet en pekefinger i luften som tegn på at hun ville bestille, men han bare ristet på hodet.

Irma sukket. «Typisk, nå som jeg fikk tenning. Ja, ja, det er vel til det beste, antar jeg.» Hun foldet hendene som til bønn og sa: «Jeg har noen tanker. Tre pensjonerte kvinnelige kriminaletterforskere eller inspektører, kanskje fire, som går rundt og er uvirksomme. Mennene deres er deprimerte eller døde. De starter kanskje en lesesirkel, men går lei av det. En dag forteller en av dem om en cold case som hun jobbet med da hun var yrkesaktiv. De andre blir interesserte, de begynner å diskutere, kommer med hypoteser. Du skjønner hvor dette bærer. De bestemmer seg for å prøve å løse saken. Sammen.»

«Mm», sa Julia. «Ikke så dumt. Men det låter jo litt «Damenes detektivbyrå», om jeg kan tillate meg å si det.»

«Selvfølgelig», sa Irma. «Helt klart. Uunngåelig, men …» Irma telte på fingrene. «Disse er eldre, nesten på min alder, stakkars jævler. De er pensjonerte politifolk, ikke privatdetektiver. Det foregår i Sverige. Med mere. Og likevel er alt avhengig av måten det gjøres på.»

Halvt motvillig hadde Julias interesse blitt vekket. Hun kunne se for seg disse hvithårete damene sitte og spekulere rundt uoppklarte drapssaker, og dra ut på spaning med TT-tjenesten. De rynkete ansiktene med klare øyne, geniale innfall og kaklende latter. «Og når du sier maksimalt utdatert …?» spurte hun.

Irma holdt fram håndflatene som om hun bremset noe i luften og skjøv dem ifra seg en gang for hver negasjon: «Ingen gjengkriminalitet, ikke noe narkotika. Ingen skyteepisoder, ingen voldsskildringer. Nix pix. Bare en god gammel drapssak der morderen har vært smart nok til å slippe unna …»

«… men damene våre er smartere», avsluttet Julia.

«Nettopp», svarte Irma. «Og det kan godt hende at det ender med en ynkelig gubbe som sitter sammenkrøpet i en hytte og at damene lar ham løpe av sted. I den grad han fortsatt er i stand til det.»

Julia begynte å le. «Jeg antar at du allerede har gitt denne gruppen et navn?»

«Faktisk ikke. Det overlater jeg hjertens gjerne til deg.» Irma kikket finurlig på henne. «Har jeg klart å plante et frø, eller?»

«Hm, kanskje», sa Julia og tømte glasset sitt. «Om det vil spire, er en annen sak.»

Irma støttet seg til bordet og reiste seg. Hun trengte ikke å bruke krykken lenger. Hun gjorde en gest mot beina sine og sa: «Ja, ja, jeg får vel vakle i vei til Dramaten og ta en titt på denne dystre prinsen, da.»

«Gjør det. Tror du kommer til å like det.»

«Betviles. Men man kan i det minste ta sjansen og bli litt beruset i Marmorfoajén.»


Kapittel to

Kriminalinspektør Jonny Munther og kriminalinspektør Carmen Sánchez var ute på patrulje. Det inngikk ikke i deres alminnelige arbeidsoppgaver, men etter måneder med innendørsjobbing hadde Jonny følt behov for å komme seg litt ut, stifte bekjentskap med Stockholm igjen. Han hadde spurt Carmen om hun hadde lyst til å bli med, noe hun gjerne ville siden hun begynte å føle seg som en eremitt på politihuset. De hadde byttet vakter med to kollegaer og begitt seg ut i trafikken med en patruljebil for å leke nærpoliti.

Vel, det var ikke noen lek. De svarte på anrop fra operasjonssentralen og grep inn der det var nødvendig. Ofte var det folk som var fulle eller narkotikapåvirket og hadde havnet i klammeri, et mulig selvmordsforsøk på Västerbron, taggere som fikk beslaglagt sprayboksene sine, og naskere som ble fratatt varene. Samtaler med foreldre, rapportering, og så av sted for å hente en dement person som hadde forvillet seg ut på E4. Og så videre.

Jonny og Carmen følte seg ikke akkurat som samfunnets bærebjelker, men det var en deilig avveksling å kunne ta seg av konkrete oppgaver som ofte kunne løses på stedet, heller enn å slite med en omfattende etterforskning som i visse tilfeller ikke engang førte til tiltale, av en eller annen teknisk årsak.

Denne kvelden patruljerte de i sentrum, kjørte langsomt forbi restaurantene langs Kungsgatan og rundt Stureplan for å passe på at det ikke oppsto noe håndgemeng når overforfriskede personer ble nektet adgang. Klokken var litt over ni, og foreløpig var alt rolig, men det kunne endre seg om et par timer. Det var Jonny som kjørte. Etter å ha sveipet med blikket over fortauene uten å se noen veivende armer eller aggressive bevegelser, trommet han på rattet og sa: «Har tenkt på en ting. Du sa at du følte deg som en eremitt på politihuset.»

«Ja, hvordan det?» sa Carmen uten å ta blikket fra omgivelsene.

«Men det er vel det samme som en eneboer, en som lever uten kontakt med andre mennesker.»

«Jo, nettopp.»

«Men hvordan kan du føle det på politihuset? Det kryr jo av folk der.»

Carmen trakk på skuldrene. «Jeg vet ikke, men det er sånn det føles. Øde. Kanskje jeg bare begynner å bli lei, men for øyeblikket foretrekker jeg dette.»

«Men hvis du …» Jonny avbrøt seg selv idet han kjente en vibrasjon i bilen som forplantet seg til rattet og fingrene hans. Var det noe galt med motoren? Carmen benyttet anledningen til skifte samtaleemne. «Hvordan går det med Moa, da?»

«Takk, bare bra.»

«Har dere tenkt å flytte sammen?»

«Det er … under utredning.»

Jonny Munther likte ikke å snakke om privatlivet sitt, og særlig ikke om ting som angikk Moa Malmberg. To måneder tidligere hadde hun flyttet til leiligheten sin på Kocksgatan i Stockholm, fått jobb på Tibiola som utførte en hel del forensiske analyser for politiet fordi lokalavdelingen til NFC var underbemannet.

Moa var ikke fremmed for å flytte sammen med ham, men hun var heller ikke helt klar for det. Etter et langt ekteskap der hennes elskede mann hadde gått bort, var hun redd for å føle at hun kopierte et tidligere liv, men denne gangen på liksom. Hun ba Jonny om å ha tålmodighet med henne, og tålmodighet var en av Jonny Munthers paradegrener.

Carmen lo. «Under utredning? Dere holder på med en etterforskning, altså?»

«La oss si det sånn. Utover det så …»

Jonny rakk ikke for n-te gang å presisere at hans og Moas samtaler var en privatsak, da det kom et anrop fra operasjonssentralen. Disse operatørene satte sin ære i å presentere alle anrop som om de leste været til sjøs, men stemmen som nå fylte bilen, var tydelig oppskaket.

«Til alle enheter! Det har vært et bombeattentat på Dramaten, jeg gjentar: Dramatiska teatern ved Nybroplan har blitt utsatt for et bombeattentat med sannsynlighet for omfattende personskader. Redningstjenester er på vei og samtlige patruljer i området skal innfinne seg umiddelbart.»

Allerede etter den første setningen, tråkket Jonny gassen i bånn, satte på sirene og blålys mens han mumlet med sammenbitte kjever: «Hva i helvete.» Det var like før han kjørte ned en fotgjenger med gigantiske hodetelefoner over en bakoversleik, som krysset veien uten verken å se eller høre. Jonny gryntet: «Idiot, idiot, idiot» mens tankene raste gjennom hodet.

Han tenkte på vibrasjonen han hadde kjent i bilen, var det detonasjonen han hadde fått en fjern følelse av? Bilen hadde på det tidspunktet vært på vei ned mot Stureplan, med fronten kanskje tretti meter fra Soppen. Hvor langt var det mellom Nybroplan og Stureplan? Nok til at det måtte dreie seg om en veldig kraftig eksplosjon.

Måtte det for Guds skyld ha vært ute på gaten, tenkte han, ville ikke forestille seg effekten av noe slikt innendørs, i en menneskemengde. De kriminelle gjengene hadde stadig oftere begynt å bruke eksplosiver og håndgranater i oppgjørene seg imellom, men på Dramaten? Det stemte ikke.

Jonny svingte brått til venstre mot Nybroplan, parkerte på fortauet og kastet seg ut av bilen med Carmen etter. Det sto allerede en politibil ved den brede trappen og to uniformerte betjenter sprang opp mot hovedinngangen. Jonny hørte sirener fra ambulanser og politibiler som nærmet seg. På Nybrokajen sto folk og pekte opp mot bygningen, eller holdt hendene for munnen.

Jonny la på sprang mot teateret, men frøs fast i fortauet og ble stående med åpen munn. De store vinduene i andre etasje var blåst ut, en svak dis seg ut gjennom de tomme vindusrammene og mangefargede glassbiter lå strødd langt ut på Strandvägen. Carmen kom opp på siden av ham og trakk ham i armen.

«Kom igjen! Hva er det med deg?»

Jonny løftet en skjelvende finger mot fasaden og sa halvkvalt: «Jeg var der for tre dager siden, på denne tiden. Det var fullt av folk. Marmorfoajén. Gud hjelpe oss alle.»

Det sies at alle svensker over en viss alder husker hvor de var da de fikk høre at Olof Palme hadde blitt myrdet. Det samme som mordet på John F. Kennedy eller angrepet på World Trade Center er for amerikanerne. Antakelig har de fleste land et slikt nasjonalt traume av et eller annet slag, de mindre heldige har flere. Kvelden den 19. oktober 2019 skulle komme til å bli enda en slik grufull merkedag som brant seg inn i den svenske bevisstheten.

3

Julia Malmros satt i et telefonintervju som ble spilt inn av P1. Helst hadde radiokanalen villet at hun skulle møtt opp til en direktesending, men Julia hadde forklart at det ikke var mulig under hennes nåværende arbeidssituasjon.

Og hva var hennes nåværende arbeidssituasjon?

Etter at Julia hadde fortalt det, brukte intervjueren en lang stund på å grave i årsakene til at hun hadde vendt tilbake til aktiv tjeneste, og Julia hadde nevnt en hel mengde andre grunner enn den viktigste: en skrivesperre som nesten hadde drevet henne til vanvidd. Den viktigste årsaken, sa hun, var å tilegne seg kunnskap om dagens situasjon på gateplan. Det var i det minste noenlunde sant, og det hørtes bra ut. Rett og slett litt tøft.

«Okay», sa den unge kvinnelige journalisten. «Da gjør vi et sprang over til Åsa Fors.»

Julia kvalte et sukk. Hun hadde jo visst at Åsa var det intervjuet ville dreie seg om, men likevel var selv lyden av navnet nok til å ta piffen av henne. Hun tenkte for seg selv at det var skrivesperren som slo inn, vissheten om at det antakelig ikke ble flere utgivelser.

«Ja, la oss gjøre det», sa Julia. «Selvfølgelig.»

«Hva syns du selv? Om serien?»

For å vinne litt tid, sa Julia: «Bokserien eller TV-serien?

«Altså, TV-serien, da.»

«Jeg syns den er … veldig bra.»

«Hva er det du liker?»

Ante hun en ironisk tone i den unge damens røst? Som om hun utfordret Julia til å finne noe som fantes å like i fiaskoen?

Den er ikke en fiasko, minnet Julia seg om. Den hadde en mengde seere, tredje plass. Hun knep øynene hardt sammen – godt at det var et telefonintervju – og mante seg selv til å like serien, til virkelig å mene at det var en god produksjon. Hun klarte det godt nok til å kunne si: «Jeg syns den er velprodusert. Gode skuespillerprestasjoner. Jeg syns de har gjort en fantastisk jobb med å …»

Lenger kom hun ikke før journalisten i den andre enden gispet høyt og sa: «Åh, herregud. Herregud.»

«Hva er det?»

Journalistens stemme skalv da hun sa: «Fikk inn en melding. Akkurat nå. Det har hendt, skjedd … det har vært en eksplosjon på Dramaten.»

Det første som for gjennom hodet på Julia, var: Dramaten. Irma. Hun visste ikke hvilken kveld hennes venninne hadde kjøpt billetter til Hamlet, men det kunne være i kveld. Julia klarte å holde stemmen rolig da hun spurte: «Hva mener du med en eksplosjon?»

«En bombe, som har blitt sprengt inne på Dramaten. Det antas at flere er omkommet.»

Nå utstøtte også Julia det som sekulær tenkning ikke hadde klart å utrydde: «Herregud!»

Mobilen varslet om anrop og Julia kikket på skjermen. Jobben. Hjertet begynte å slå fortere i brystet da hun sa til journalisten: «De ringer fra jobben, må ta den.» Hun koblet over til den ventende samtalen, og det var så vidt stemmen bar da hun sa: «Hallo, det er Julia.»

Uten hilsningsfraser informerte operatøren raskt: «Det har skjedd et bombeattentat på Dramaten. Mange omkomne. Vi kaller inn alle tilgjengelige ressurser.»

«Jeg kommer med det samme», sa Julia.

«Mottatt.»

Det var det, antakelig hadde operatørene nok å gjøre hvis de skulle ringe opp hele politistyrken i stockholmsområdet. Julia slengte på seg jakken, presset føttene ned i joggeskoene og styrtet nedover trappene mens hun ringte Irma. Hun klemte telefonen mot øret og beit tennene sammen så det knaket mens det fortsatte å tute.

Svar da, elskede gamle kjærringhælvete, svar da, for faen.

Onkel Lasse var på et tannlegeseminar og Astrid Helander hadde leiligheten for seg selv. En lang stund hadde hun vandret planløst gjennom rommene og nytt av å ha så mye plass til rådighet. Deretter hadde hun funnet et par fotoalbum i bokhyllen og satt seg i sofaen med dem.

I det ene var det bilder fra onkel Lasses barndom og oppvekst, og Astrids pappa, Olof, var til stede på flere av dem. Astrid kikket nøye på de noe gulnende fotografiene, og kunne ane en viss likhet med seg selv og faren. Noe med øynene og haken.

En gutt med fiskestang som stolt viste fram en abbor, to gutter som poserte fremfor en olabil. Lasse med en moped og Olof ved siden av, med en viss misunnelse i blikket, to ukomfortable tenåringer som så ut til å være kledd opp til fest. Olof med studentluen i hånden og et sjenert smil. Astrid sukket. For hver side hun bladde fremover, nærmet faren hennes seg kuleregnet, kremasjonen og forsvinningen. Han skulle bare ha visst.

Neste album var tilegnet voksenlivet, og der forekom Olof i mindre grad. Det var bilder fra Lasses tannlegestudier, fra bryllupet som endte med skilsmisse etter et par år, feriebilder fra Mallorca, folk som Astrid ikke kjente som satt og skålte ved bord og … Astrid trakk pusten. Et bilde som så ut til å være fra hennes egen dåp, og som hun aldri hadde sett.

Sollys som faller skrått inn i et kirkerom. Pappa med et spedbarn i dåpskjole i favnen. Mamma ved siden av. De sto tett inntil hverandre og både holdningen og ansiktsuttrykkene deres utstrålte nærhet og lykke over å være der sammen med barnet sitt og en ventende fremtid.

En klump vokste i halsen på Astrid mens tårene begynte å trille. En eller annen har sagt: «Det fine med unger er at de ikke går rundt og viser fram bilder av foreldrene sine.» Sånn var det med Astrid også. Hun hadde ikke et eneste bra bilde av moren og faren sin i mobilen. Men her var de nå. Lykkelige, uvitende.

Det gikk ikke en dag uten at Astrid tenkte på foreldrene sine flere ganger. Det hendte at en assosiasjon eller noe hun så eller hørte, kunne mane fram et minne, men fremfor alt var det en flyktig tanke av foreldrene mine, med det raskt etterfølgende: … fins ikke lenger. Ansiktene deres hadde begynt å bli stadig mer diffuse for henne.

En tåre falt ned på Astrids pekefingernegl idet hun strøk over de todimensjonale skikkelsene og hvisket: «Mamma … Pappa … jeg savner dere. Savner dere meg?»

Dette var en trist tanke som hadde dukket opp hos Astrid et par uker etter begravelsen. Foreldrene hennes var døde, og i dette livet kunne de ikke lenger gjøre noe for henne. Naturligvis. Men det triste var at heller ikke hun, Astrid, kunne gjøre noe for dem.

Astrid tørket tårene, løftet mobilen sin og forsøkte å finne en vinkel med godt lys for å ta et bilde av fotografiet, og klarte det sånn noenlunde. Mens hun zoomet inn og ut for å sjekke skarpheten, fikk hun en melding. Hun kastet et siste kyss til foreldrene og sveipet dem bort.

Meldingen kom fra Ester, og lød: «Har du fått med deg dette? Helt sjukt!»

Et videoklipp filmet med mobilkamera lå vedlagt. Astrid startet avspilling. Hun hadde vært med foreldrene på Dramaten et par ganger og gjenkjente fasaden som nå var opplyst av blafrende blålys. Den som filmet, zoomet inn mot et par av de store vinduene der det bare gjensto glassplinter i karmene, og en svak røyk drev ut. Sirener hørtes stadig nærmere.

«Hva er det?» skrev Astrid, og fikk svar etter noen sekunder: «Noen har sprengt en bombe på Dramaten. Skal vi dra dit og sjekke?»

Astrid tenkte seg om et øyeblikk, så seg rundt i leiligheten, maleriet av en nyskutt and som hang i en snor. Så skrev hun: «Ja. Hvor skal vi møtes?»

Et av de få stedene Kim Ribbing hadde «omgang» med noen, var på det krypterte diskusjonsforumet som gikk under navnet HackPack, og som trakk til seg personer med en særlig interesse for datasikkerhet og ditto innbrudd, hacking, cracking og generell ugagn. Under sitt alias Skallmann hadde Kim i løpet av kvelden deltatt i en samtale om en urovekkende utvikling på nettet.

Polarisering og ekkokamre på sosiale medier var sannelig ikke noe nytt, men i det siste hadde fenomenet antatt groteske dimensjoner. Hatet og uforsonligheten som veltet fram som giftig røyk fra innlegg og kommentarfelt, la en stinkende dis over alle muligheter for å føre en fornuftig diskusjon.

Mye av det som fikk folk til å skrike til hverandre fra sine respektive skyttergraver, var rene påfunn. Det var omfanget av disse påfunnene som var noe nytt, hvor vellaget og «realistiske» de var, og hvor enormt mange mennesker som engasjerte seg. Hvis det nå virkelig var mennesker.

Et eksempel. En film som var viden kjent og delt på filterløse nettsteder titusenvis av ganger, viste det som ble kalt «litt muslimsk moro». Et stort antall skjeggete menn iført kaftaner og pakol-luer som danser rundt en spiss stolpe. På stolpen sitter det et tjuetalls spedbarn som er trædd ned som markjordbær på et strå. Et par av dem er fortsatt i live og deres fortvilte klynk får mennene til å le og klappe i hendene. Vanskelig å forestille seg noe mer grusomt.

Hvor kommer filmen fra? Pakol-luene indikerer Afghanistan eller Pakistan, men det fins ingen stedsangivelse. Hvem er disse barna og hvorfor blir de utsatt for dette? Ingen forklaring. Hvem har filmet og lagt ut dette? Ingen som vet. Filmen dukket først opp på det høyreekstreme nettstedet «Sannhetsmuren» der den ble publisert av en anonym bruker før den føyk rundt som et kulelyn og eksploderte på alle mulige nettsteder, ble delt videre og fremkalte et unisont brøl av hat mot islam generelt og muslimer spesielt. Fantasiene om hva som burde gjøres med de dansende mennene, kjente ingen grenser. Tusenvis av forslag.

Hvis man søker etter mer informasjon om det grusomme ritualet, er det ikke mulig å finne annet enn nettopp kommentarene om selve filmen. Ingenting om opprinnelsen eller den faktiske hendelsen. Alt tyder dermed på at filmen ikke er noe annet enn en veldig overbevisende konstruksjon. Deepfake, fri fantasi. Dessverre er det ytterst få mennesker der ute som evner å tenke kritisk. Man ser noe, man reagerer.

En annen film som har gått viralt, men på helt andre nettsteder, viser en kvinne kledd i abaya og hijab som langsomt grilles over et bål bestående av koraner mens en menneskemengde spytter på henne og vifter med kristne kors. Heller ikke denne filmens opphav er mulig å spore, og det er ingenting som tyder på at noe slikt faktisk har forekommet, men det hindrer ikke muslimer i å utgyte sitt hat mot kristendommen.

Leseren skal spares for flere eksempler, dette er bare et utvalg av de mest opplagt fingerte videobevisene som hadde dukket opp og forgiftet alle maskene i nettet.

Et annet aspekt ved dette fenomenet var det voldsomme volumet av innlegg og kommentarer. En film av ovennevnte karakter dukket opp på en side, og et par minutter senere var den delt og kommentert av en mangetusenhodet menighet. Det gikk så usannsynlig fort at det måtte dreie seg om roboter og falske kontoer, spredningen i seg selv genererte mer spredning. Reaksjonen var irreversibel.

Majoriteten av medlemmene i HackPack tilhørte den snevre krets av mennesker som faktisk evner å tenke kritisk, folk som ikke trodde på en dritt som ikke kunne bevises, bevitnes og bekreftes. De lot seg imponere av teknikken og gjennomslagskraften i disse konstruerte filmene, men ble skremt av konsekvensene.

Hvis det var en ting som forente medlemmene, så var det omsorgen, for ikke å si kjærligheten til internett. Det verdensomspennende nettverket var den luften de pustet, og i likhet med luften på planeten vår var den i ferd med å kontamineres. Som et medlem uttrykte det: internett var i ferd med å rakne.

Så hva skal man gjøre?

I den diskusjonen Kim hadde deltatt i, kom det fram at en del medlemmer hadde brukt mye tid på å finne opphavet til filmene, uten større hell. Alias som Quasimodo, Renatus og Grinchen dukket opp og forsvant. Et av medlemmene hadde klart å spore en superspreder av innholdet til en russisk trollfabrikk. Vedkommende hadde klart å uskadeliggjøre trollfabrikken ved å komme seg inn i nettverket og scramble alle harddiskene. Bragden ble applaudert på HackPack, men det var som å slukke en skogbrann med vannpistol, og det løste ikke det grunnleggende problemet.

Kim skrev: «Fins det noen som helst fellesnevner for de adressene som legger ut filmene?»

Deoxys svarte: «Ja. Et antakelig tilfeldig generert alias, nytt for hver gang, og som forsvinner i samme øyeblikk som filmen er lagt ut.»

«Okay», skrev Kim. «Kan man ikke komme seg inn i nettverket og finne brukerens IP-adresse? Tar det for gitt at de bruker VPN, men det burde ikke være umulig.»

«Det var en som forsøkte», skrev Deoxys. «Null og niks.»

«Det var meg», skrev Moebius. «Bladde meg gjennom samtlige kjente og ukjente generatorer. Ikke spor å finne.»

Moebius var det eneste medlemmet av HackPack som Kim hadde møtt IRL. Han kunne se for seg den overvektige mannen bruke søvnløse netter på å finkjemme uendelige mengder av knekkede brukerkontoer. Moebius var nesten alltid online, og Kim antok at han aldri gikk til sengs, tok bare en powernap iblant i den Star-Trek-liknende kommandostolen sin. Hvis ikke han kunne løse gåten, var den sannsynligvis uløselig.

Han hadde akkurat lagt fingrene på tastaturet, da medlemmet turingtested skrev: «Har dere hørt om bomben? På Dramaten?»

Det var like uvanlig som uvelkomment at medlemmer tok opp emner som ikke var direkte relatert til internett, datasikkerhet og liknende. Forumet skulle holdes fritt for omverdenens problemer. Likevel ba et annet medlem turingtested om å gi mer info.

«Det ser ut til at noen har sprengt seg selv i lufta på Dramaten», skrev turingtested. «Lite info, men det ser ut til å være flere dødsofre.»

Kim gned seg i øynene med håndbakene. En selvmordsbomber. Assosiasjonen var nærliggende, men med tanke på de tendensene han og de andre på HackPack intenst forsøkte å bekjempe, håpet Kim inderlig at dette ikke hadde sammenheng med islam. Internett ville ikke lenger stå i brann, det ville eksplodere.



gyldendal-logo_2025.png
* Gyldendal







cover.jpg
«Dette er en god krimroman, medrivende lesning,
spennende pd alle vis. Uten forbehold.»
UPSALA NYA TIDNING

J O HN

AJVIDE

NDAQYV

BLODSTORMEN 3

* Gyldendal “krim;









